Document ID: 32000D0532

Odločba Komisije
z dne 3. maja 2000
o nadomestitvi Odločbe 94/3/ES o oblikovanju seznama odpadkov skladno s členom 1(a) Direktive Sveta 75/442/EGS o odpadkih in Odločbe Sveta 94/904/ES o oblikovanju seznama nevarnih odpadkov skladno s členom 1(4) Direktive Sveta 91/689/EGS o nevarnih odpadkih
(notificirana pod dokumentno številko K(2000) 1147)
(Besedilo velja za EGP)
(2000/532/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 75/442/EGS z dne 15. julija 1975 o odpadkih [1], kakor je bila spremenjena z Direktivo 91/156/EGS [2], in zlasti člena 1(a) Direktive,
ob upoštevanju Direktive Sveta 91/689/EGS z dne 12. decembra 1991 o nevarnih odpadkih [3] in zlasti druge alinee člena 1(4) Direktive,
ob upoštevanju naslednjega:
(1) Številne države članice so priglasile več kategorij odpadkov, za katere menijo, da imajo eno ali več značilnosti, ki so navedene v Prilogi III k Direktivi 91/689/EGS.
(2) Člen 1(4) Direktive 91/689/EGS zahteva, da Komisija preuči priglasitve držav članic z namenom, da se spremeni seznam nevarnih odpadkov iz Odločbe Sveta 94/904/ES [4].
(3) Vsi odpadki, uvrščeni na seznam nevarnih odpadkov, morajo biti vključeni tudi v Evropski katalog odpadkov, ki je določen v Odločbi Komisije 94/3/ES [5]. Da bi povečali preglednost sistema uvrščanja na seznam in poenostavili obstoječe določbe, je primerno uvesti en seznam Skupnosti, ki vključuje seznam odpadkov, določenih v Odločbi 94/3/ES in seznam nevarnih odpadkov, določen v Odločbi 94/904/ES.
(4) Komisiji pri tej nalogi pomaga odbor, ustanovljen skladno s členom 18 Direktive 75/442/EGS.
(5) Ukrepi, določeni v tej odločbi, so v skladu z mnenjem prej navedenega odbora -
SPREJELA NASLEDNJO ODLOČBO:
Člen 1
Seznam iz Priloge k tej odločbi se sprejme.
Člen 2
Za nevarne odpadke veljajo tisti, ki imajo eno ali več lastnosti, navedenih v Prilogi III k Direktivi 91/689/EGS in, glede oznake od H3 do H8, H10 [6] in H11 navedene Priloge, eno ali več od naslednjih lastnosti:
- plamenišče ≤ 55° C,
- ena ali več snovi je uvrščenih [7] kot zelo strupenih pri skupni koncentraciji ≥ 0,1 %,
- ena ali več snovi je uvrščenih kot strupenih pri skupni koncentraciji ≥ 3 %,
- ena ali več snovi je uvrščenih kot škodljivih pri skupni koncentraciji ≥ 25 %,
- ena ali več jedkih snovi z oznako R35 pri skupni koncentraciji ≥ 1 %,
- ena ali več jedkih snovi z oznako R34 pri skupni koncentraciji ≥ 5 %,
- ena ali več dražljivih snovi z oznako R41 pri skupni koncentraciji ≥ 10 %,
- ena ali več dražljivih snovi z oznako R36, R37, R38 pri skupni koncentraciji ≥ 20 %,
- ena ali več snovi je uvrščena med rakotvorne v 1. ali 2. kategorije pri skupni koncentraciji ≥ 0,1 %,
- ena ali več snovi je uvrščena med strupene za razmnoževanje 1. ali 2. kategorije in z oznako R60, R61 pri skupni koncentraciji ≥ 0,5 %,
- ena ali več snovi je uvrščena med strupene za razmnoževanje v 3. kategorijo in z oznako R62, R63 pri skupni koncentraciji ≥ 5 %,
- ena ali več mutagenih snovi je uvrščena v 1. ali 2. kategorijo z oznako R46 pri skupni koncentraciji ≥ 0,1 %,
- ena ali več mutagenih snovi je uvrščena v 3. kategorijo z oznako R40 pri skupni koncentraciji ≥ 0,1 %.
Člen 3
Države članice se lahko v izjemnih primerih na podlagi dokumentiranih dokazov, ki jih imetnik predloži na ustrezen način, odločijo, da posamezen odpadek, ki je na seznamu naveden kot nevaren, nima nobenih lastnosti, ki so navedene v Prilogi III k Direktivi 91/689/EGS. Države članice lahko brez poseganja v drugo alineo člena 1(4) Direktive 91/689/EGS v izjemnih primerih odločijo, da ima odpadek, ki je na seznamu naveden kot nenevaren, eno ali več lastnosti, ki so navedene v Prilogi III k Direktivi 91/689/EGS. Države članice vsako leto vse takšne odločitve posredujejo Komisiji. Komisija te odločitve primerja in preuči, ali je na podlagi tega treba spremeniti seznam odpadkov in nevarnih odpadkov Skupnosti.
Člen 4
Države članice sprejmejo ukrepe, potrebne za uskladitev s to direktivo, najpozneje do 1. januarja 2002.
Člen 5
Odločba 94/3/ES in Odločba 94/904/ES se razveljavita s 1. januarjem 2002.
Člen 6
Ta odločba je naslovljena na države članice.
V Bruslju, 3. maja 2000

Labels: 12
7
15
20